אחת ושתיים (סרט)

**אחת ושתיים** (בסינית: **一一;** בפין-יין: **Yī Yī;** בתרגום חופשי: **אחד אחד** או **אחד אחרי השני;** נקרא ברוב השפות כמו בשפת המקור **יִי יִי, Yi Yi**) הוא סרט דרמה טאיוואני משנת 2000 שבוים ונכתב על ידי אדוארד יאנג. הסרט זכה בפרס איגוד המבקרים האמריקני לסרט הטוב ביותר לשנת 2000. נבחר הן על ידי מגזין הרולינג סטון והן על ידי תאגיד ה־BBC לסרט השמיני הגדול ביותר במאה ה-21.

## תקציר העלילה
בסרט מוצגים חייהם של בני הזוג ג'יאן אן. ג'יי. ומין-מין, בתם המתבגרת טינג-טינג ובנם בן השמונה יאנג-יאנג, ובמידה פחותה, חייהם של קבוצת משפחתם המורחבת וחבריהם. בני הזוג ג'יאן גרים במתחם דירות יוקרתי בטאיפיי יחד עם אמה של מין-מין, שנקלעה לתרדמת, והם מנהלים תורנות בה כל אחד מבני המשפחה עומד ליד מיטתה כדי לספר לה את מה שקורה בחיים, בין אם היא שומעת אותם או לא. מין-מין היא אשה עסוקה שאין לה זמן למטלה הזאת, ובנוסף לכך היא מפתחת משבר רוחני כתוצאה מכך שהיא מרגישה שחייה ריקים מתוכן. שלושת האחרים לעומתה, משתמשים במיתת הסבתא כלוח תהודה לא רשמי לבעיותיהם, בעיקר בתחום מציאת מקומם בחיים הנוכחיים ותפקידם במצבה הקשה. ליאנג-יאנג עדיין יש תפיסה פשוטה של ילד על העולם, כמו הסיבה שיש לו נטייה לצלם את עורפם של אנשים. יאנג-יאנג מתחיל לשאול שאלות קיומיות על העולם, כשלאף אחד אין כוח אליו. בנוסף, הוא סובל מבריונות, במיוחד מצד קבוצת בנות מבוגרות יותר, ומצדה של אחת המורות שלו. טינג-טינג משמשת כמתווכת לא רשמית במערכת היחסים המורכבת בין חברתה הטובה ביותר והשכנה שלה, לילי, לבין בן זוגה פאטי. המצב הופך לקשה עוד יותר כאשר טינג-טינג עצמה חושפת רגשות כלפי פאטי. אן. ג'יי. עצמו הוא מהנדס אלקטרוניקה למחשבים הנתפס כאדם הישר בינו לבין שותפיו, ולכן הוא נבחר להיפגש עם איש עסקים יפני בשם מר אוטה כדי להעריך האם שווה לקחת את הסיכון היקר אך בעל הפוטנציאל הרווחי של כניסה לעסקים איתו. במקביל, אן. ג'יי. פוגש מחדש מחדש את חברת ילדותו שרי, נשואה וכעת מתגוררת בשיקגו, שהוא נפרד ממנה כתוצאה מהחלטה שגויה אחת לפני שלושים שנה. אחיה הצעיר של מין-מין, א-די, עשוי להתמודד עם אותה בעיה שלושים שנה מאוחר יותר, שכן הוא התחתן זה עתה עם שיאו-יאן, בין היתר מסיבה ספציפית מאוד, בעוד חברתו לשעבר יוניון רותחת מהצד.

## שחקנים ודמויות
* וו ניין-ג'ן – אן. ג'יי.
* איליין ג'ין – מין-מין
* קלי לי – טינג-טינג
* ג'ונתן צ'אנג – יאנג-יאנג
* איסי אוגאטה – מר אוטה
* צ'ן שי-שנג – א-די
* סו-יון קו – שרי
* צ'אנג יו פאנג – פאטי

## ביקורות
הסרט זכה לביקורות מהללות והוא סרטו המפורסם ביותר של הבמאי. המבקרים שיבחו את הסרט על סגנונו הנגיש ועל הדרך המופתית בה הוא מצליח להעביר ולנתח את המורכבות של חיי היום יום. הסרט גם גרף תשבחות על העומק ותשומת הלב שהוא מקדיש לכל דמות ולשאיפותיה, תחושותיה ומגרעותיה.

הסרט מחזיק בציון משוקלל של 8.1 כוכבים באתר IMDb ובציון משוקלל של 97% מהמבקרים ו-91% מהקהל באתר Rotten Tomatoes.

## פרסים ומועמדויות
רשימה חלקית
### זכיות
* פרס איגוד המבקרים האמריקני לסרט הטוב ביותר
* פרס פסטיבל קאן לבמאי הטוב ביותר – אדוארד יאנג
* פרס NETPAC לקולנוע אסייתי בפסטיבל קרלובי וארי
* פרס חוג מבקרי הקולנוע של ניו יורק לסרט הטוב ביותר בשפה זרה
*פרס חוג מבקרי הקולנוע של לוס אנג'לס לסרט הטוב ביותר בשפה זרה
*פרס הסקר של הוילג' ווייס לבמאי הטוב ביותר – אדוארד יאנג

### מועמדויות
* פרס איגוד המבקרים האמריקני לבמאי הטוב ביותר (מקום שני) – אדוארד יאנג
* פרס דקל הזהב
* פרס בודיל לסרט הטוב ביותר בשפה זרה
* פרס סזאר לסרט הטוב ביותר בשפה זרה
* פרס האקדמיה האירופית לקולנוע לסרט הטוב ביותר בשפה זרה
* סרטי העשור של חוג מבקרי הקולנוע של לוס אנג'לס 2000–2010 (מקום שישי)
* פרס איגוד המבקרים הקולנועיים באינטרנט לסרט הטוב ביותר בשפה זרה
* פרס הסקר של הוילג' ווייס לסרט הטוב ביותר (מקום שני)
* פרס הסקר של הוילג' ווייס לסרט העשור 2000–2010 (מקום רביעי משותף)
* פרס הסקר של אינדיווייר לסרט העשור 2000–2010 (מקום שלישי)

### דירוגים
* רשימת 100 הסרטים הטובים ביותר במאה ה-21 של ההניו יורק טיימס – מקום 40
* רשימת 100 הסרטים הטובים ביותר במאה ה-21 של הגרדיאן – מקום 26
* רשימת 100 הסרטים הטובים ביותר במאה ה-21 של הרולינג סטון – מקום שמיני
* רשימת 100 הסרטים הטובים ביותר במאה ה-21 של ה-BBC – מקום שמיני
* רשימת 100 הסרטים שאינם דוברי אנגלית הגדולים ביותר בכל הזמנים של ה-BBC – מקום 25
* רשימת הסרטים הגדולים ביותר בכל הזמנים של Sight & Sound – מקום 90 (סקר המבקרים), מקום 93 (סקר הבמאים)
* רשימת 20 הסרטים שאינם דוברי אנגלית הגדולים ביותר בכל הזמנים של מבקרי "Collider" – מקום 15
* דירוג 10 הסרטים שאינם דוברי אנגלית הגדולים ביותר ב-50 השנים האחרונות של "Collider" – מקום חמישי

## קישורים חיצוניים

* אחת ושתיים באתר של אוסף קריטריון
* אחת ושתיים באתר פסטיבל קאן
*אחד ושניים באתר וואלה
* 

## הערות שוליים

קטגוריה:סרטי דרמה
קטגוריה:סרטים טאיוואניים
קטגוריה:סרטים על משפחות